Ga̱a ne̱ cataj uún Jesús a:
―ꞌO̱ síí vaa vi̱j taꞌníí me soꞌ a.
Ne̱ cataj síí cuni̱j rihaan rej soꞌ a:
“Me rá ꞌu̱nj cuxra̱ꞌ taꞌa̱j so̱ꞌ rasu̱u̱n rque̱ so̱ꞌ manj gu̱un siꞌyáj,
ata̱j”,
taj soꞌ rihaan rej soꞌ a.
Ga̱a ne̱ cuxraꞌ taꞌa̱j snóꞌo yoꞌ nu̱ꞌ siꞌyaj soꞌ,
ne̱ rqué soꞌ taꞌa̱j siꞌyaj soꞌ rihaan ꞌo̱ ꞌo̱ taꞌníí soꞌ a.
Dan me se cachén do̱j güii,
ga̱a ne̱ naquiꞌyaj chre̱ꞌ síí cuni̱j yoꞌ nu̱ꞌ siꞌyaj soꞌ,
ne̱ cavii soꞌ caꞌanj soꞌ estadó na̱j ga̱nꞌ,
ne̱ quiꞌyaj ndoꞌo soꞌ se nij,
ne̱ cutunꞌ rmaꞌa̱n soꞌ nu̱ꞌ se‑saꞌa̱nj soꞌ a.
Quisíj cutunꞌ soꞌ nu̱ꞌ se‑saꞌa̱nj soꞌ,
ga̱a ne̱ cachén ndoꞌo xꞌnaa estadó yoꞌ,
ne̱ quinaꞌaan ndoꞌo rque soꞌ,
ne̱ taj va̱j a̱ doj se chá rihaan soꞌ cha̱ soꞌ a.
Dan me se catúj soꞌ rihaan ꞌo̱ síí chiha̱nj estadó yoꞌ,
ne̱ caꞌneꞌ síí chiha̱nj estadó yoꞌ suun rihaan soꞌ caꞌa̱nj soꞌ se‑rancho̱ síí yoꞌ tu̱mé soꞌ xcáá a.
Tza̱j ne̱ naꞌaan ndoꞌo rque soꞌ,
ne̱ nda̱a guun rá soꞌ cha̱ soꞌ coj goꞌ nii cha̱ nij xcáá a.
Tza̱j ne̱ ne rque̱ nii coj yoꞌ cha̱ soꞌ a̱ maꞌ.
’Dan me se ꞌo̱ güii ne̱ nahuun sa̱ꞌ raa̱ soꞌ,
ne̱ guun cheꞌe̱ soꞌ xcaj soꞌ cuentá,
ne̱ nanuj rá soꞌ rej soꞌ a.
Ne̱ guun rá soꞌ a:
“Nij se‑mo̱zó réj,
tza̱j ne̱ ma̱n ndoꞌo se chá rihaan réj,
ne̱ ma̱n ndoꞌo se chá rihaan se‑mo̱zó réj a.
Ne̱ nihánj me se cavi̱ꞌ ꞌu̱nj quiꞌya̱j xꞌnaa na̱nj á.
Na̱xuma̱a̱n ꞌu̱nj,
ne̱ nánꞌ ꞌu̱nj rej ya̱nj réj,
cata̱j ꞌu̱nj rihaan réj a:
Tumej cacunꞌ rihaan Yaꞌanj,
ne̱ tumej cacunꞌ rihaan so̱ꞌ,
ata̱j.
Taj cheꞌé cata̱j so̱ꞌ se vaa taꞌníí so̱ꞌ mej cuano̱ a̱ maꞌ.
Ma̱an se qui̱ꞌyáá so̱ꞌ se ndoꞌo,
ne̱ guún ꞌu̱nj mozó rihaan so̱ꞌ,
qui̱ꞌyáá so̱ꞌ,
rugua̱nj,
cata̱j ꞌu̱nj rihaan réj a”,
guun rá síí cuni̱j yoꞌ a.
’Ga̱a ne̱ cavii soꞌ caꞌanj soꞌ rej ya̱nj rej soꞌ a.
Dan me se ga̱nꞌ ndoꞌo va̱j soꞌ chéé soꞌ,
ne̱ queneꞌen rej soꞌ man soꞌ,
ne̱ cunuu ꞌe̱e̱ ndoꞌo rá rej soꞌ man soꞌ,
ne̱ cunánj rej soꞌ nda̱a rej va̱j soꞌ,
ne̱ naꞌya̱a̱n rej soꞌ man soꞌ,
ne̱ cachrón tuꞌva̱ rej soꞌ man soꞌ a.
Ga̱a ne̱ cataj síí cuni̱j yoꞌ rihaan rej soꞌ a:
“Tumej cacunꞌ rihaan Yaꞌanj,
ne̱ tumej cacunꞌ rihaan so̱ꞌ,
ata̱j.
Taj cheꞌé cata̱j so̱ꞌ se vaa taꞌníí so̱ꞌ mej cuano̱ a̱ maꞌ.
Ma̱an se qui̱ꞌyáá so̱ꞌ se ndoꞌo,
ne̱ guún ꞌu̱nj mozó rihaan so̱ꞌ,
qui̱ꞌyáá so̱ꞌ,
rugua̱nj”,
taj soꞌ rihaan rej soꞌ a.
Tza̱j ne̱ caꞌmii rej soꞌ rihaan nij mozó ma̱n rihaan rej soꞌ,
cataj rej soꞌ a:
“Raꞌya̱nj ni̱caj soj yatzíj sa̱ꞌ ndoꞌo caꞌna̱ꞌ soj cu̱nuû taꞌníj,
ne̱ caꞌna̱ꞌ seꞌej sa̱ꞌ cu̱nuû raꞌa taꞌníj,
ne̱ caꞌna̱ꞌ canj naca̱ qui̱ꞌnij tacóó soꞌ á.
Ne̱ ticavi̱ꞌ soj man scúj leꞌe̱j ramii ndoꞌo,
ne̱ quiꞌya̱j chuvi̱i soj,
ne̱ cha̱ níꞌ,
ne̱ quiꞌya̱j níꞌ chaꞌanj á.
ꞌO̱ se taꞌníj nihánj me se ase vaa síí caviꞌ gaa soꞌ rihanj,
tza̱j ne̱ nihánj me se cunuu iꞌna̱ꞌ uún soꞌ rihanj,
ne̱ ase vaa síí caꞌanj niꞌya̱ gaa soꞌ,
tza̱j ne̱ nihánj me se narij man soꞌ na̱nj ado̱nj”,
taj rej soꞌ,
ne̱ guun cheꞌe̱ nij soꞌ guun niha̱ꞌ uxrá rá nij soꞌ a.
’Tza̱j ne̱ vaa síí chava̱ꞌ uún,
ne̱ ꞌyaj suun soꞌ se‑rancho̱ rej soꞌ a.
Dan me se ꞌnaꞌ nique síí chava̱ꞌ yoꞌ,
ne̱ ga̱a nichrunꞌ soꞌ veꞌ,
ne̱ cuno soꞌ se vaa goꞌ ndoꞌo misca̱ chraꞌ do̱ꞌ,
se vaa raꞌánj ndoꞌo yuvii̱ do̱ꞌ a.
Ga̱a ne̱ canacúún síí chava̱ꞌ yoꞌ man ꞌo̱ mozó,
ne̱ caꞌnaꞌ mozó rihaan soꞌ,
ne̱ xnáꞌanj soꞌ man mozó a:
“Me cheꞌé ꞌyaj nii chaꞌanj ga̱”,
taj soꞌ rihaan mozó yoꞌ a.
Ga̱a ne̱ cataj mozó rihaan soꞌ a:
“Namán tinúú so̱ꞌ,
ne̱ caviꞌ scúj leꞌe̱j ramii ndoꞌo,
quiꞌyaj réé so̱ꞌ,
cheꞌé se nariꞌ uún soꞌ taꞌníí soꞌ ne̱ vaa nucua̱j taꞌníí soꞌ nariꞌ soꞌ a”,
taj mozó rihaan síí chava̱ꞌ yoꞌ a.
’Dan me se caꞌmaan rá síí chava̱ꞌ,
ne̱ naꞌvej uxrá rá soꞌ catu̱u̱ soꞌ rá veꞌ a.
Tza̱j ne̱ curiha̱nj rej soꞌ,
ga̱a ne̱ rquee̱ ndoꞌo rej soꞌ man soꞌ caꞌna̱ꞌ soꞌ a.
Tza̱j ne̱ cataj soꞌ rihaan rej soꞌ a:
“ꞌU̱nj nihánj me se a̱j quisíj queꞌe̱e̱ yoꞌ quiꞌyaj suun ꞌu̱nj rihaan so̱ꞌ nihánj,
ne̱ cunuda̱nj nij suun caꞌnéꞌ so̱ꞌ rihanj roꞌ,
veꞌé cunoj a.
Ne̱ a̱ ꞌó güii ne rque̱ so̱ꞌ a̱ ꞌó tana leꞌe̱j rihanj ne̱ quiꞌya̱j chu̱vií ꞌu̱nj ne̱ cha̱j ga̱ nij tuvij a̱ maꞌ.
Tza̱j ne̱ nihánj me se namán taꞌníí so̱ꞌ síí chá nu̱ꞌ siꞌyáá so̱ꞌ ga̱a chéé soꞌ ga̱ nij chana̱ niha̱ꞌ rá,
ne̱ ticavíꞌ so̱ꞌ scúj leꞌe̱j ramii cheꞌé soꞌ a”,
taj síí chava̱ꞌ yoꞌ rihaan rej soꞌ a.
’Ga̱a ne̱ cataj rej soꞌ rihaan soꞌ a:
“Ma̱an se so̱ꞌ me se ꞌo̱ yáán so̱ꞌ ga̱ ꞌu̱nj nihánj,
rej.
Ne̱ nu̱ꞌ rasu̱u̱n siꞌyáj me siꞌyáá so̱ꞌ,
rej.
Tza̱j ne̱ vaa cheꞌé gu̱un niha̱ꞌ rá níꞌ cheꞌé se namán tinúú so̱ꞌ,
rej.
ꞌO̱ se tinúú so̱ꞌ roꞌ,
ase vaa ꞌo̱ síí caviꞌ gaa soꞌ rihanj,
tza̱j ne̱ nihánj me cunuu iꞌna̱ꞌ uún soꞌ a.
Ne̱ ase vaa ꞌo̱ síí caꞌanj niꞌya̱ gaa soꞌ rihanj,
tza̱j ne̱ cuano̱ nihánj me se a̱j narij man soꞌ na̱nj ado̱nj”,
taj rej síí chava̱ꞌ yoꞌ rihaan soꞌ a ―taj Jesús a.
Veé da̱nj quisíj cuentó nanó Jesús rihaan nij soꞌ a.